Kaiserslautern

Lautre (manchmo a Kaiserslautre; (frieher) mit Rhotazismus a Laurere; amtlich Kaiserslautern) is e Induschtrie- un Universidädsstadd in de Palz un leid am nordweschdliche Rand vum Pälzerwald im Süde vun Rhoilond-Palz. Sie had de Stadus vun'ra kreisfreie Stadd un is ah gleichzeidisch de Sitz vun de Kreisvewaldung im Landkreis Lautre. Beriemd worr is Lautre vor allem als Heimad vum 1.FCK.

 Geographie 

 Laach 
Lautre leid 251 Meeder iwwer'm Meeresspichel am nordweschdliche Rond vum Pälzerwald im Kaiserslautrer Begge. Die Stadd werd im Siede un Oschde vun bewaldede Fläche umroomd un dähnd sich im Weschde in de Landstuhler Bruch aus, wo se im Siede vun de Die Sigginger Höh begrenzd werd. Derch die Stadd fließd e klääner Näwefluss vum Glan, die Lauter. Die Lauter werd im Staddinnere jädoch unnererdisch gefierd. Die näggschd greeßere Städd sin Ludwigshafe, Määnz un Saarbrigge.

 Klima 
Lautre leid innerhalb vun de gemäßischde Klimazoon mid Rää zu jeder Jooreszeid. Im diregde Vegleich zu onnere Regione in Deitschland had Lautre e rechd waames un sunnisches Klima. De Jooresniederschlaach betraad 656 mm un leid dodemid im unnere Driddel vun de in Deitschlond erfassde Werde. De truggenschde Monad im Joor is de Febbrua un de Monad mim mäschde Niederschlaach is de Juni.

 Staddgliederung 
Es Gebied vun de Stadd Lautre is traditionell in Finfdel ingedääld, woderch die Faawe blau, weiß, gääl, rood un grien gekennzeichend worr sin. 
Die Gliederung is im 18. Jahrhunnad vun de frånzeesisch Besatzungsvewaldung ingefierd worr un had heid vewaldungstechnisch kä Bedeidung mehr. Mid de Ingemäändung vun de umlaiende Ordschafde 1969 is die Stadd in 18 Ortsbezirge ingedääld worr, dodevun enfalle 10 Bezirge uff die Kärnstadd un die weidere 8 uff die ingemäändede Stadddääle Äsiedlerhof (Ääsierl), Morrlautre, Erlebach, Mölschbach, Dõõsebersch, Hohnegge, Sischelbach un Erfebach. Om Enn vun 2002 is die Haubdsatzung vun de Stadd wirrer geännad worr un die Ortsbezirge werre ufgelöst worr. Ortsbezirge bestehn seidher nor noch fer de Äsiedlerhof, Morrlautre, Erlebach, Melschbach, Dõõsebersch, Hohnegge, Sischelbach un Erfebach.

 Geschicht 

 Geschicht bis 1900 
De Raum um Lautre iss said de Jungstääzaid besiedeld, aa e reemisch Besiedlung iss noogewiss. Ums Joor 830 iss die Villa Luthra (vun aldhochdaitsch luttar = klar, hell und aha= Wasser) im Lorscher Raichsurbar erschdmols ukundlich erwähnd woerr. No 1152 had de Barbarossa do e Pfalz errichde geloss, weswää Lautre aa haid als e Barbarossastadd gelld. E Joorhunnad speda had Rudolf vun Habsburg em Oerd Lautre die Staddrechde velieh. Im Joor 1375 iss die jetz "Kaiserslautern" genennd Stadd ån die Kurpalz vepändd woerr un aa dodemid zur kurpälzische Owwaåmdsstadd woerr. No em Joor 1571 had Johann Casimir näwer de Barbarossabursch e Schloss baue geloss. Im Dreißischjährische Kriech iss die Stadd dånn mähfach umkämpfd un besedzd woerr. Im Joor 1688 iss die Stadd Lautre im Pälzische Erbfolchekriech un deno im Spånnische Erbfolchekriech 1703 zwäämol vun de Frånzose besedzd worr. Es Schloss un die Bursch had mär dodruffhie gesprengd. No de Napoleonische Krieche is Kaiserslautre 1801 unna frånzeesisch Herrschafd kumm un as Sitz vun na Unnapräfegduur ausgewähld worr. No de Befraiungskrieche is die Palz un Lautre dånn im Joore 1816 bayerisch woerr. In de Revolution vun 1849 had in de Fruchthall e Provesorischi Regierung räsidierd, wo die Unabhängischkäd vun de Palz vum Lånd Bayern proglåmierd had. No 1850 had sich dånn Lautre zu när Induschtriestadd endwiggld. Derch die Grinndung vun de Kåmmgarnspinnerei un de Nähmaschinefabrik Paff had sich die Stadd Lautre zum bedaidenschde Induschtrieståndort in de Palz enwiggld.

 Said 1900 

No'm Erschde Weldkriech had Lautre bis 1930 unnär frånzeesischer Vewaldung gestånn, wogee sisch 1923/1924 Separatischdeunruhe erhoob hen.
Im Märrz 1933 sin dånn die Nationalsozialischde aa in Lautre ån die Machd kumm. 
Zu däre Zaid hen in de Stadt 648 jiddische Inwohner geläbt, 1932 waans noch 765 Judde. Ufgrund vun de ab 1933 insetzende Schikåne un wertschaftliche Boykottmaßnåhme hen immär mäh jiddische Bircher die Stadt veloss. Im Auguschd 1938 wurd die Lautrer Synagog abgeriss. Die maischde vun de noch in Lautre läwende Daitsche mirrem jiddische Glaawe sin åm 22. Ogdower 1940 ins Konzentradionslaacher Gurs depordierd woerr (Wagner-Bürckel-Aktion). Nor wennische iss vun doerd die Fluchd gelung un viel sin ån Hunger un Krånghääde gestorb. Im Auguschd 1942 sin Trånsporde in die Gaskåmmre vun Auschwitz un Lublin-Majdanek
zåmmegestelld woerr. Vun de 90 Judde, wo im Joore 1939 noch in Lautre geläbt hen, sin no ehrer Depordadion minneschens 78 ermordt woerr.

Im Zwädde Weldkriech isses ab 1940 zu immär mäh Lufdõgriffe kumm, bei denne die Bevelgerung mehrmols evakuierd werre gemissd had. 
Bei mehrere Großõgriffe 1944/1945 iss die Stadt zu mäh wie 60 Prozend zersteert woerr un ugfähr 350 Lautrer hen ehr Läwe doderch veloor.
Die Friedhofsmauer geejeiwwer vun de Kleber Kasern traad haid imma noch Spure devun.
Åm 20. Märrz hen die Omrigååner dånn die Stadt ingenumm, was de Kriech in Lautre beend had.

In de Nohkriechzaid iss derch e Vekehrsgerechter un schneller Widderufbau viel vun de alde Bausubschdånz veloor gång. Aa waa die Stadt in der Zaid derch de Zuzuch vun dausende Vetribbne gekennzaichend.
Mid de Ingemäändung vun de, bis dohie selbschdstennische Gemäände Dõõseberch, Erfebach, Erlebach, Hunegge, Melschbach, Morrlautre un Sischelbach åm 7. Juni 1969 had die 
Stadt erschdmols die 100.000 Inwohnergrenz iwwerschridd un iss dodorch zur Großstadt woerr. 1970 is die Universitäd Kaiserslautre gegrind woerr.
Außärdääm had sisch in Lautre said de 50er Joore die greeschde Garnison vun de omrigånische Straidkräft außärhalb vun de USA endwiggeld.

Die widdärufbliehend Induschdrie, wo sisch z. B. 1966 derch die Õsiedlung vun Opel gezaid had, waa jädoch derch die milidärisch Nutzung vun große Fläche in ehre Endwigglungsmeschlichkääde gehemmd. In de 1970er Joore iss die Induschdrie in die Kries kumm un so iss de Konkurs vun de Kåmmgarnspinnerei, sowie Endlossunge
bai Paff un Obbel, erfolchd. Waidere Problääme sin derch die Veklännerung vun de US-Straidkräfd un zum Dääl vum Abzuch vun de frånzeesisch Garnison 1992 aus de ehemalische Holtzendorff Kasern (Quartier Hoche-Marceau) in Lautre erfolschd.
Haid siehd sisch Lautre, unnastiddzd derch Konversationsprojegde vum Lånd, uff'm Wäch zu när Wissenschafds- un IT-Stadd. Waidere Projegde in dämm Zesåmmehång sin mid de Inrichdung vum PRE-Parg, vun zwää Fraunhofer-Inschdituude, em Max-Planck-Institut fer Softwaresyschdäme, sowie mirrem Deutsche Forschungszentrum für Künstliche Intelligenz (DFKI) enstånn.

 Inwohnerendwigglung 

Lautre had agduell uugfähr 101.200 Inwohner un iss dodemid näwer Triär, Määnz, Ludwichshafe un Koblenz e Owwärzendrum in Rhoilånd-Palz.

Die Inwohnerzahl had said de Mitt vum 16. Joorhunnad bis ugfähr 1800 sellemols zwische 1000 un 3000 gelää. Zwische 1802 un 1834 had se sisch uff uugfähr 7000 vedobbeld.
Mirrem Beginn vun de Induschdrialisierung in de Mitt vum 19. Joorhunnad had e starges Bevelgrungswachstum ingesedzd. 1900 hen schunn 48.000 Mensche in de Stadd gelääbd.
Zum Beginn vum 2. Weldkriech sin ca. 70.000 Inwohner gezähld woerr, no'm End vum Kriech waans noch etwa 56.000.
Derch de Zuzuuch in de sechzischer Joore iss die Oiwohnerzahl vun de Stadd uff iwwär 86.000 gestie. Derch die õschließende Ingemändunge 
vun mährere õgrenzende Oerdschafde had Lautre zum erschde Mol die 100.000 Inwohnergrenz iwwärschridd un had aa dodemid de Status vun när Großstadd erhall. Ned dezu gezehld wern iwwrischens die uugfähr 50.000 ameriganische Straidkräfd mid ehre Famillie, wo in Lautre un em Landkräs wohne.
Im Joor 2000 iss die Zahl awwa wirrer uff unnär 100.000 gesunk. Said 1. Mai 2009 dud e sogenånndi "Zwäddwohnsidzstaier" (Zweitwohnsitzsteuer) in de Heh vun zeh Prozend uff die Kaldmied in de Stadd gellde. Doderch dud sisch die Stadd e vemähdi Õmellung vun Erschdwohnsidze erhoffe, un somit e Staicherung vun de Inwohnerzahl iwwär 100.000. In de Kärnstadd wohnen etwa 85.000 Laid.
Agduell laid die Inwohnerzahl bei 101.228. (Stand Dez. 2023)

 Lautrer Saae 

Iwwär die Geschicht vun Lautre exischdieren uugweenlich viel Saae.
Ainische vun denne sin fer die Stadd vun großer Bedaidung. So iss de Fusch (Fisch) im Wabbe
vun de Stadd Lautre uff die Saa vum Hechd im Kaiserwoog zeriggzefiere.
E ånri Saa mirrem Nåme Sage von Lutrina dud vun när aus Triär ståmmende fromme Fraa
Lutrina berichde, welli zur Zaid vun de große Chrischdevefolschunge in die Wildnis gefloo iss un
doerd e Wohnung errichd had, die se Lutrea genennd had.
Des soll Lautre soi Nåme gebb hån.
Lutrina kummd haid noch imme Nåme vun när Strooß in Lautre vor, ån dere Enn sisch
die Lutrinaklinik befind. E waideri Saa stelld die Hahnefalz da.

 Staddbild 

Uffgrund vun de Laach Lautres ån ääm vun de wennische Pässe zwische Rhoi un Mosel (via regalis)
iss die Stadd im Laaf vun de Geschichd immär wirrer zesteerd woerr.
Aa die raschi Induschtrialisierung vun de Stadd im 19. Joorhunnad, die Bombaadierung während
em zwädde Weltkriech, de õschließende vekehrsgerechte Widdäruffbau no'm Kriech un die Aldstaddsanierung
(Flächesanierung) åm Enn vun de Sechzischer- un åm Õfång vun de Siebzischerjoore hen zu wäsendlische
Veluschde vun hisdoorischer Bausubschdånz gefiert.

 Middelalda un fri'i Naizaid 

Bemergenswärde Baute vum Middlaldär un de fri'e Naizaid sin die evangelisch Stiftskersch
un die katholisch Maddinskersch sowie Reschde vun de Babarossabursch mirrem Cassimirsaal.
Ainische Reschde vun de Staddmauer sin erhall geblibb un aa e Saideflichel vun em gotische Partizierhaus
im Hinnärhof vun de Maagdstrooß 8.

Barocke Baute dud mär rund um de Maddinspladz, Kloschderstrooß, åm Riddersbersch
un in de Schillerstrooß finne.

Bauwerge vum Klassizismus befinne sisch unnär ånrem in de Friedestrooß, Maagdstrooß, Scheidstrooß
un in de Stäästrooß.

 Bis zum zwädde Weldkriech 

De greeschde Dääl vun de erhallne Kuldurdenkmole stammd aus de zwädde Hälfd vum 19. Joorhunnad bis zum End vum Kaiserraich.
Bemergenswerd sin die Fruchthall, welli haid als Konzerd- un Veranstaldungshall genutzd werd, die Mariekersch und die Aposchdelkersch.
Repräsendadive Vewaldungsbaute sin s' ehemolische Haubdposchdamd in de Karl-Marx-Strooß, s' ehmolisch Bezirgskommando in de Logestrooß, s' keenichlisch Haubdzollamd in de Eisebahnstrooß, de Vewaldungssitz vun de Pälzische Eisebahne in de Eisebahnstrooß un die neobarocke Kasern vum 23. Keenichlisch Bayrische Infantrieregiment wo im Oschde vun de Stadd laid.
Baudenkmole vum Juchendstil sin s' ehmolisch Hodel Brenner geiwwer vum Bahnhof, die Goetheschul, e Wohnhaus in de Schumannstrooß un e Geschäftshaus in de Stäästrooß.

Unner Denkmolschutz stehe die Baute vun de ehemolisch Kammgarnspinnerei, wo sisch haid s' Kuldurzentrum Kammgarn un Dääle vun de Fachhochschul drin befinne.

Vun 1894 bis 1896 iss die Synagoog in de Friehlingsstrooß (haid Luisestrooß) no de Pläne vum Architekte Ludwig Levi im maurisch-byzantinische Stil errichd worr. Die Synagoog die s' Staddbild geprägd had un als Sehenswürdigkääd gald iss im Joor 1938 vun de Stadd gesprengd worr. 1980 iss s' Gelände offiziell in Synagogeplatz umbenennd worr.

Hermann Hussong had ab 1919 die schlossähnlich Wohnõlaach an de Fischerstrooß gebaud, welli urspringlich as Offizierswohnunge fer die franzeesich Besatzungsarmee vorgesieh waa. Nodemm die Franzose uff die Õlaach vezichd gehad han iss se an die Bau-AG gefall. Im Ufftraach vun de Bau-AG had Hussong zahlraiche Wohnbaute wee Wohnungsnod errichde geloss. Dodrunna befinnen sisch de Bunde Blogg, de sog. Rundbau, de Griene Blogg sowie di Paffsiedlung.

 Nokriechszaid 

Di Innestadd is gee End vum Kriech zu faschd zwä Driddl zersteerd worr. De Widderuffbau vun de Stadd no 1945 is no de vekehrsdechnische Vorgawe vun de amriganisch Besatzungsarmee erfolchd. Um Derchbrich se schaffe un Strooße se vebrädre wurd noch viel aldi Bausubstanz abgeriss. Baim Widderuffbau sin die Gebäude mäschdens in veäfachder Form widderhergestelld worr.
Um Unnerkinfd fer di amriganische Soldade se schaffe is mid de Vochlweh e Wohngebied mid Mehrfamiljehaiser geschaff worr. 
Außademm sin in de 1960er Joore es Wohngebied Bännjerrick un deno de Betzeberch un de Fischerrick mid Hochhaussiedlunge bebaud worr. Mid de Grindung vun de Universidäd wurd Uniwohngebied in rer Mischung aus Mehrfamilje- un Äfamiljehaiser ausgewiss.

 Waidare Seheswärdischkaide 

 De Humbärchduäm uf de Heh im Siede vun de Schdadd

 Webseide 
 Saidde vun Lautre

Kadegorie:Schdädte
Kategorie:Lautre
Kategorie:Saa- un Weschdpälzische Orde‎